Med 3,7 kilometer til toppen af den sidste stigning på 14. etape var Jonas Vingegaard faktisk sat. Men danskeren kæmpede sig flot tilbage efter Tadej Pogacars angreb og fik kontakt inden toppen af Col de Joux Plane. TV 2 Sports ekspert Christian Moberg er imponeret over, hvordan danskeren holdt hovedet koldt. - Den måde, som Jonas kontrollerede Tadej Pogacars angreb på, viser et meget stort overblik og en tro på egne evner, så det bliver en meget, meget tæt kamp. - Vi fik at se, at Jonas kan komme tilbage, når Pogacar laver de helt store angreb. Så finder han sin egen rytme og sin egen fart. Han halede stille og roligt ind på ham igen, siger Moberg. Jonas Vingegaard endte med at tage et enkelt sekund på UAE-kaptajnen, men ikke desto mindre sagde han selv efter etapen, at han havde håbet på mere. Jonas er favorit, men ... Det foreløbige facit er lige nu, at Jonas Vingegaard har 10 sekunder ned til Tadej Pogacar. Det forspring – og styrkeforholdet på lørdagens 14. etape – gør, at Nicki Sørensen nu vurderer, at danskeren har en lille overhånd. - Inden i dag (lørdag red.) var min favorit Pogacar. Nu tænker jeg måske, at Vingegaard har en lille fordel. Men man skal være arrogant for at kalde den ene af dem storfavorit, siger eksperten med et glimt i øjet. Afgørende enkeltstart Han peger – ganske som Moberg – på, at Jumbo-Visma-rytteren nu har fundet ud af, hvordan han skal håndtere rivalens angreb. - Han er ved at knække koden til, hvordan Pogacar skal tackles. Som jeg ser det, skal han lade være med at gå med i Pogacars ryk. - I stedet skal han stole på, at han kan køre lige så stærkt over længere stykker. Derfor kunne det hele meget vel komme ned til 16. etapes enkeltstart og 17. etape, hvor der venter høje bjerge, mener tilføjer Nicki Sørensen.

Opsummering:
Noget tyder på, at Jonas Vingegaard har luret, hvordan Pogacars angreb skal håndteres.